Document ID: 31989D0035

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Δεκεμβρίου 1988
για την έγκριση του νέου προγράμματος σχετικά με τον τομέα του βαμβακιού στην Ελλάδα σύμφωνα με τον κανονισμό (ΕΟΚ) αριθ. 389/82 του Συμβουλίου
(Το κείμενο στην ελληνική γλώσσα είναι το μόνο αυθεντικό)
(89/35/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 389/82 του Συμβουλίου της 15ης Φεβρουαρίου 1982 περί των ομάδων παραγωγών και των ενώσεών τους στον τομέα του βαμβακιού (1), όπως τροποποιήθηκε τελευταία από τον κανονισμό (ΕΟΚ) αριθ. 3465/87 (2), και ιδίως το άρθρο 8 παράγραφος 1,
Εκτιμώντας:
ότι η ελληνική κυβέρνηση ανακοίνωσε στις 25 Μαΐου 1988 ένα νέο πρόγραμμα σχετικά με τον τομέα του βαμβακιού που καλύπτει την περίοδο από την 1η Ιανουαρίου 1988 έως τις 27 Φεβρουαρίου 1992, που συμπληρώθηκε από συμπληρωματικά στοιχεία που ανακοινώθηκαν στις 4 Αυγούστου 1988 και στις 26 Οκτωβρίου 1988·
ότι το εν λόγω πρόγραμμα αφορά τις επενδύσεις που είναι αναγκαίες για τη συλλογή, τη μεταφορά, την αποθήκευση, τη συσκευασία και την εκόκκιση του βαμβακιού·
ότι το πρόγραμμα περιλαμβάνει όλα τα στοιχεία που αναφέρονται στο άρθρο 5 παράγραφος 1 δεύτερο εδάφιο και στο άρθρο 6 παράγραφος 2 του κανονισμού (ΕΟΚ) αριθ. 389/82 και, συνεπώς, ανταποκρίνονται στους στόχους και τους όρους του εν λόγω κανονισμού·
ότι οι προβλέψεις του προγράμματος όσον αφορά τη συνδρομή του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Προσανατολισμού, είναι συμβιβαστές με το προβλεπόμενο κόστος που αναφέρεται στο άρθρο 10 παράγραφος 3 του κανονισμού (ΕΟΚ) αριθ. 389/82·
ότι, με βάση την πρόοδο που σημειώθηκε στην εκτέλεση των δράσεων που προβλέπονται στον τίτλο ΙΙ του κανονισμού (ΕΟΚ) αριθ. 389/82 στα δικαιούχα κράτη μέλη, η Επιτροπή επιφυλάσσεται του δικαιώματος να αναθεωρήσει τις χρηματοδοτικές προβλέψεις του προγράμματος που υποβλήθηκε από την Ελλάδα τηρώντας το προβλεπόμενο κόστος που αναφέρεται στο άρθρο 10 παράγραφος 3 του προαναφερθέντος κανονισμού·
ότι, για να εξασφαλισθεί η συνέχιση της περιοδικής πληροφορήσεως της Επιτροπής όσον αφορά την εφαρμογή του προγράμματος, θα πρέπει να τηρηθούν από την Ελλάδα οι διατάξεις του άρθρου 2 της απόφασης 83/106/ΕΟΚ της Επιτροπής της 7ης Μαρτίου 1983 (3) για την έγκριση του προγράμματος όσον αφορά τον τομέα του βαμβακιού στην Ελλάδα σύμφωνα με τον κανονισμό (ΕΟΚ) αριθ. 389/82 του Συμβουλίου·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το νέο πρόγραμμα σχετικά με τον τομέα του βαμβακιού, που ανακοινώθηκε στις 25 Μαΐου 1988 από την ελληνική κυβέρνηση και συμπληρώθηκε από συμπληρωματικά στοιχεία που ανακοινώθηκαν στις 4 Αυγούστου 1988 και στις 26 Οκτωβρίου 1988, σύμφωνα με τον κανονισμό (ΕΟΚ) αριθ. 389/82.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 22 Δεκεμβρίου 1988.

Labels: 18
17
19
6